J. Kužma, poslanec: (2001-12-19):
dovoľte mi, aby som prečítal správu, ktorú máte uvedenú pod tlačou 1250 v prvom čítaní. Návrh skupiny poslancov Národnej rady Slovenskej republiky na vydanie zákona o ochrane a rozvoji územia Bardejov predseda Národnej rady Slovenskej republiky navrhol Národnej rade rozhodnutím č. 1359 z 8. novembra 2001 na prerokovanie týmto výborom: výboru pre financie, rozpočet a menu, výboru pre hospodárstvo, privatizáciu a podnikanie, výboru pre verejnú správu, výboru pre životné prostredie a ochranu prírody, výboru pre kultúru a médiá. Za gestorský výbor predseda Národnej rady určil výbor pre kultúru a médiá. Vystúpiť na dnešnej schôdzi Národnej rady k uvedenému návrhu ma poveril uznesením č. 339 z 3. decembra 2001 v súlade s § 73 ods. zákona 1 o rokovacom poriadku výbor pre kultúru a médiá. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 o rokovacom poriadku Národnej rady, ako aj náležitosti určené v Legislatívnych pravidlách. To značí, že návrh obsahuje paragrafové znenie a dôvodovú správu, ďalej konštatujem, že znenie návrhu, vrátane jej osobitnej časti je v súlade s doložkou nezlučiteľnosti s právom Európskej únie. Tu by som len dvoma vetami chcel povedať, že jednoznačne podporím návrh zákona o Bardejove, tak ako som podporil návrh zákona o Banskej Štiavnici, ale stotožňujem sa s kolegom Binderom, že to, čo sa dalo hovoriť o Banskej Štiavnici, dá sa hovoriť aj o meste Bardejov, kde v rozpočte týmto mestám dávame len niečo okolo 10 mil. Sk a na záchranu a obnovu treba minimálne ročne v rozpočte pri každom z týchto miest počítať so 100-miliónovou položkou. Čiže bude to len kvapka v mori, aby pamiatky v týchto mestách, ktoré sú chránenými mestami UNESCA, boli zachované. Je to tragédia, že v rozpočte cez fondy prerozdelíme 4 mld. Sk, ale na záchranu pamiatok, či v kapitole ministerstva kultúry krajských úradov viažeme tak málo prostriedkov, že musíme na jednotlivé mestské pamiatkové rezervácie dávať nové zákony. S ohľadom na oprávnenia, ktoré pre mňa ako spravodajcu vyplývajú, odporúčam, aby Národná rada Slovenskej republiky sa uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh prerokovať v druhom čítaní. Súčasne odporúčam v zmysle § 74 ods. 1 o rokovacom poriadku Národnej rady a v súlade s rozhodnutím predsedu Národnej rady pod č. 1359 z 8. novembra 2001, aby pridelil predmetný návrh tlače v druhom čítaní na prerokovanie týmto výborom: Výboru Národnej rady Slovenskej republiky pre financie, rozpočet a menu, výboru pre hospodárstvo, privatizáciu a podnikanie, výboru pre verejnú správu, výboru pre životné prostredie a ochranu prírody, výboru pre kultúru a médiá. Ďalej navrhujem, aby tieto výbory návrh zákona prerokovali najneskoršie do 22. januára 2002 a gestorský výbor do 24. januára 2002. Pán predsedajúci, skončil som. Prosím, aby ste otvorili rozpravu. J. Migaš, predseda NR SR: Ďakujem. Otváram všeobecnú rozpravu. Písomne sa neprihlásil nikto. Pýtam sa, kto sa do rozpravy hlási ústne. Pán poslanec Baco, pán poslanec Cuper. Uzatváram možnosť prihlásiť sa do rozpravy ústne. Panie poslankyne, páni poslanci, chcel by som na balkóne nášho parlamentu privítať žiakov zo Základnej školy na Mudroňovej ulici. Vitajte pekne a príjemné Vianoce vám želám. (Potlesk.) Tak nech sa páči, pán poslanec Baco, teraz máte slovo, nech sa páči. P. Baco, poslanec: Ďakujem pekne. Pán predseda, pán poslanec, pán spravodajca, milé detičky, dúfam, že ste napísali Ježiškovi alebo ste aspoň poslúchali, takže určite vám niečo donesie, ale možno by ste nemali počúvať práve to, čo teraz budem hovoriť, lebo... (Smiech v sále.) ... lebo uvidíte, že nielen Ježisko je na svete, ale aj čerti sú na svete. J. Migaš, predseda NR SR: Nech sa páči. P. Baco, poslanec: Samozrejme, nechcem opakovať a nechcem zdržovať a chcem ctiť tento predvianočný čas v určitej dôstojnej fazónke. To, čo povedal pán kolega Binder k Banskej Štiavnici, platí prakticky v celom rozsahu aj o Bardejove. Samozrejme, nejde o bane v Bardejove, ale tá naša podpora a dobrý vzťah k myšlienke pomôcť mestám, ktoré majú takýto mimoriadny nielen slovenský a európsky, ale celosvetový význam, tá naša podpora je jednoznačná a nespochybniteľná. Musím takisto povedať a hlavne preto som vystúpil, preto vystupujem, dámy a páni, lebo to, čo povedal pán Binder, že pred týždňom ste zrušili 4 fondy, vážená vládna koalícia, vy, ktorí predkladáte tento návrh, ste zrušili 4 fondy, cez ktoré dostávali tieto mestá, tieto konkrétne dve mestá desiatky miliónov korún ročne a nebudú ich dostávať, že deklarujete pred Vianocami, čo ste ochotní urobiť a ako si vážite tento historický stav a snahu samosprávy veci pohnúť dopredu. No na druhej strane ten kľúčový nástroj, ten kľúčový prostriedok ako veci zlepšiť, sú skutočne peniaze a jeden z tých hlavných spôsobov bola podpora cez účelové fondy životného prostredia, vodohospodárske a podobne, a toto ste zrušili. A my sme vás prosili, nerušte tie fondy, nerušte ich, pretože to sú peniaze navyše oproti tomu, čo je v rozpočtových kapitolách. Pretože výsledok bol taký, že tieto peniaze, ktoré sa zobrali z fondov a boli doteraz navyše, sa zahrnuli do kapitoly rozpočtu pre mestá a obce, to znamená, že sa budú tým financovať, s tými zdrojmi, ktoré boli navyše. To znamená, že o to, presne o tú sumu sa znížia peniaze, ktoré do tých miest pôjdu. Jedna vec, ktorá hovorí o vašej neúprimnosti a o vašej falošnosti, o vašej deklaratívnosti v celej vašej politike. Niečo rozprávate iné, ale skutky zároveň v tom istom, na tom istom pléne Národnej rady robíte opačné a opačne rozprávate. Ešte by bolo zaujímavé zistiť, ako myslíte. Či rozdielne myslíte, rozdielne rozprávate a rozdielne aj konáte, pretože konáte rozdielne, ako rozprávate. Okrem týchto zrušených fondov, kde ste dali jasne najavo, že týmto mestám hodláte zobrať peniaze oproti tomu, čo bolo v minulom roku a v ďalších rokoch predtým, predsa ste dostali cukríčky od pani ministerky po 12 mil. Sk, a keď ste chceli tak veľmi pomôcť Bardejovu a Banskej Štiavnici, no tak je vás 80 vo vládnej koalícii, 80-krát keby len polovica z vás bola povedala, že dáte ten svoj balíček na Bardejov a Banskú Štiavnicu, tak ste mohli dať 300 - 400 mil. Sk dohromady a mohli ste povedať, dáme 150 mil. do Štiavnice a 150 mil. do Bardejova. To ste mohli pokojne urobiť. Pani ministerka bola taká veľkorysá, že vám dala možnosť rozhodovať nie o tisíc miliardách, čiže o jednom bilióne hrubého domáceho produktu, ale dala vám každému cukríček za 12 mil. Sk, takže ste si ho mohli vyskladať na to, aby ste sa skutočne, keď považujete tento problém za taký vážny, ako o ňom hovoríte, ste sa pekne mohli po tých 12 miliónov poskladať a dať ich na tento účel. Čiže myšlienka nie je zlá, myšlienka je dobrá, my podporíme tento zákon, no fungovať nebude, lebo nie sú na to peniaze. Fungovať bude horšie ako doteraz, lebo vlani peniaze boli aspoň cez fondy a tie ste im zobrali a bude už fungovať horšie ako vlani aj preto, lebo ste znížili rozpočty pre tieto mestá. Takáto je, bohužiaľ, realita, je smutné identifikovať tento váš postoj pred Vianocami, no ale o chvíľu pôjdeme väčšinou na spoveď, takže klamať by sme sa nemali. Ďakujem za pozornosť. (Potlesk.) J. Migaš, predseda NR SR: Ďakujem, pán poslanec. Faktická poznámka? Pani poslankyňa, faktická, áno? Faktická poznámka pani poslankyne Tóthovej na vystúpenie pána poslanca Baca, a potom bude v rozprave vystupovať pán poslanec Cuper. Nech sa páči.